b'\n_START_ARTICLE_\nHrvatske oru\xc5\xbeane snage\n_START_SECTION_\nPozadina\n_START_PARAGRAPH_\nNakon uhi\xc4\x87enja usta\xc5\xa1kog krilnika Ante Voki\xc4\x87a, Ante Paveli\xc4\x87 i usta\xc5\xa1ki krugovi su preuzeli potpuni nadzor nad svim oru\xc5\xbeanim snagama NDH. Odlu\xc4\x8dilo se stvoriti jedinstvenu vojsku koja bi bila pro\xc5\xbeeta usta\xc5\xa1kim duhom i kojoj bi na \xc4\x8delu bili usta\xc5\xa1ki \xc4\x8dasnici. Na temelju zapovjedi Ministarstva oru\xc5\xbeanih snaga (MINORS) od 21. studenog 1944. po\xc4\x8deo je proces nove reorganizacije oru\xc5\xbeanih snaga NDH u smislu ujedinjavanja Domobranstva i Usta\xc5\xa1ke vojnice u Hrvatske oru\xc5\xbeane snage (HOS), \xc5\xa1to tako\xc4\x91er ozna\xc4\x8dava i posljednje razdoblje u razvoju oru\xc5\xbeanih snaga Nezavisne Dr\xc5\xbeave Hrvatske. U ve\xc4\x87 prije planiranih 17 divizija u sklopu triju zbornih podru\xc4\x8dja u\xc5\xa1li su i usta\xc5\xa1ki zdrugovi (brigade), dok je Zapovjedni\xc5\xa1tvo Usta\xc5\xa1ke vojnice raspu\xc5\xa1teno.\n_START_SECTION_\nSvibanj 1945.\n_START_PARAGRAPH_\nNakon proboja partizana na Bilogori 29. travnja 1945. zapovjednik Grupe armija "E", general Alexander L\xc3\xb6hr naredio je povla\xc4\x8denje svih njema\xc4\x8dkih snaga s prostora Karlovac-Zagreb-Vara\xc5\xbedin prema Austriji. Zajedno s njima po\xc4\x8dele su se 8. svibnja 1945. povla\xc4\x8diti i snage HOS-a zajedno sa politi\xc4\x8dkim \xc4\x8delni\xc5\xa1tvom NDH. Povla\xc4\x8denje je trajalo do 15. svibnja kada su se snage HOS kod Bleiburga u Austriji predale britanskim snagama i polo\xc5\xbeile oru\xc5\xbeje. Predaju je u ime Zapovjedni\xc5\xa1tva HOS-a potpisao general Slavko \xc5\xa0tancer. Odmah potom snage HOS-a su bile predane 3. jugoslavenskoj armiji te vra\xc4\x87ene u Hrvatsku, gdje su tijekom Kri\xc5\xbenog puta najve\xc4\x87im dijelom poubijane.'